钦定古今图书集成/明伦汇编/家范典/第013卷 > 《小雅蓼莪六章》
## 钦定古今图书集成/明伦汇编/家范典/第013卷 > 《小雅蓼莪六章》

“人民劳苦” ，孝子不得终养，而作此诗。

蓼蓼者莪，匪莪伊蒿。哀哀父母，生我劬劳。

蓼蓼者莪，匪莪伊蔚。哀哀父母，生我劳瘁。

缾之罄矣，维罍之耻。鲜民之生，不如死之久矣。无父
何怙？无母何恃？出则衔恤，入则靡至。

父兮生我，母兮鞠我。拊我畜我，长我育我。顾我复我，
出入腹我。欲报之德，昊天罔极。

南山烈烈，飘风发发。民莫不穀，我独何害。

南山律律，飘风弗弗。民莫不穀，我独不卒。